
1022 Budapest, Marczibányi tér 1

A kurzus neve: Intenzív olasz nyelvtanfolyam, Zenei kurzus (10 óra)

A kurzus helye: Firenze, Scuola Leonardo da Vinci

A kurzus ideje: 2017.07.02.-2017.07.15.

A projektünk neve: 21. századi kihívások - korszerű tanítás és tanári kompetenciafejlesztés 

Két kurzuson vettem részt Firenzében: egy kéthetes intenzív olasz nyelvtanfolyamon és egy tíz órából álló zenei kurzuson. 

A nyelvi órákon a csoportunk kb. 12 főből állt. Sokfelől érkeztünk ide olaszt tanulni: Csehországból, Indiából, az USA-ból, Kínából, Eritreából, Svájcból, Törökországból, Horvátországból… Izgalmas volt, hogy így egy kicsit betekinthettünk egymás kultúrájába. Az órák menete a következő volt: az első másfél órában új nyelvtani részt vettünk, sok példamondattal, szókincsfejlesztéssel. A negyedórás szünet után, ismét másfél óra következett, amelyben főleg a beszédé volt a főszerep. Jónak tartom a 12 fős csoportot, mert mindenkire sor kerül és van idő bővebben kifejteni egy-egy gondolatot. Elég családias hangulat volt az órákon, egyre többet tudtunk meg egymásról a beszélgetések alkalmával. Volt köztünk tanár, kereskedő, gimnazista, nyugdíjas krimi író stb. Szóval volt miről mesélni mindenkinek. Órák után volt, hogy ottmaradtunk beszélgetni néhányan a csoportból. Persze több embernek is volt élménye Magyarországgal kapcsolatban. Volt, aki éppen egy budapesti nyaralás előtt állt és kérte, hogy írjuk össze a nevezetességeket, amelyeket meg kell néznie egy ide látogatónak. 

Nagyon jó lehetőség volt, hogy az iskola szervezésében vezetett városnézésre is mehettünk. A művészettörténetet tanító Monica vitt minket először a „Chiesa di Ognissanti”-ba. Egyszerű szófordulatokkal, érthetően magyarázott, de úgy, hogy az ember nem bírta ki, hogy ne rá figyeljen. A másik alkalommal a középkori utcákon sétáltunk és a „Chiesa di Orsanmichele”-t látogattuk meg. Nem felejtem el, amikor arról mesélt, hogy hogyan születik meg szép lassan, fokról fokra a reneszánsz. A legfantasztikusabb az, hogy ezt végig is tudtuk követni Firenzében. Ezek után egész más szemmel, új tudással néztem az önállóan szervezett programok során a múzeumokat, templomokat, látnivalókat.
A szervezők mindenben segítettek, nem maradt megoldatlan probléma. 
A zenei kurzus is hasznos volt. Nagyon fiatal tanárom volt. Rögtön az elején kiderült, hogy inkább egyenlő partnerként kezel, mint tanítványként. Játszottam szólóban is, emellett rengeteget négykezeseztünk, blattoltunk, ami nálam fejlesztendő terület. Sokat beszélgettünk az olasz oktatásról, zenetanításról. Később is fogunk levelezni.

Véletlenül fedeztem fel, hogy éppen firenzei utam alatt zajlik egy kamarazenei kurzus a szomszédos Fiesoleban. A kurzus résztvevői ingyenes koncerteket adtak Firenzében is. Így meghallgattam két koncertet. Tanulságos volt megtapasztalni, hogy milyen színvonalú produkciók vannak egy nemzetközi kurzuson.

Csodálatos Firenze kulturális öröksége. A két hét alatt kiismertem magam a városban, volt olyan hely, ahová többször is visszatértem. Viszont messze nem sikerült megnéznem mindent a tervezettek közül. Fantasztikus élmény volt a latin nyelvű mise, melyen gregorián énekeket énekeltek a San Miniato al Monte-ban. Természetesen a nagy tárlatokat (Uffizi, Accademia) sem hagyhattam ki. A Galleria dell’Accademia hangszerkiállításán is rengeteg érdekesség és különlegesség volt.
Ez a két hét a sok-sok élménnyel és a folyamatosan hallott és használt olasz nyelvvel együtt biztos, hogy beépült, változtatott a szemléletemen. Tapasztalataimat szeretném majd megosztani kollégáimmal és tanítványaimmal is. A zongoraórákon biztos, hogy visszaköszönnek majd a Firenzében szerzett tapasztalatok, élmények.
Legközelebb is szívesen élnék a pályázás lehetőségével, mert rengeteget tanultam Firenzében és nagyon élveztem az utat.
